(3)

Hodnotenie zraniteľných miest uskutočnené ESRB upozorňuje v prípade Holandska na tieto skutočnosti: a) Domácnosti v Holandsku sú vysoko zadlžené, pričom pomer zadlženosti domácností k ich príjmom je napriek miernemu poklesu v posledných rokoch jeden z najvyšších v Únii. b) Holandské hypotéky patria navyše medzi najvyššie v Európe v porovnaní s hodnotou ich podkladového kolaterálu. Približne jedna štvrtina všetkých držiteľov hypoték a polovica všetkých hypotekárnych dlžníkov mladších ako 40 rokov majú celkovú úroveň zadlženia, ktorá presahuje hodnotu ich nehnuteľnosti. Táto zraniteľnosť pravdepodobne zostane na zvýšenej úrovni, pretože po prvé, nové hypotekárne úvery majú tendenciu byť vysoké v porovnaní s hodnotou kúpenej nehnuteľnosti a po druhé preto, že priemerné amortizačné sadzby sú nízke. V prípade nových hypotekárnych úverov sú však amortizačné sadzby vyššie, pretože iba pri amortizovaných hypotékach možno znížiť základ dane o úroky, čo domácnostiam poskytuje stimul, aby amortizovali svoje úvery. c) V súčasnosti neexistujú žiadne známky nadhodnotenia na trhu s nehnuteľnosťami na bývanie v Holandsku a z historického hľadiska sa ceny zdajú byť nízke v porovnaní s príjmami a to napriek tomu, že ceny nehnuteľností na bývanie po výraznom poklese po globálnej finančnej kríze počas posledných rokov prudko rástli. Vo veľkých mestách, aj keď nie v celej krajine, sa ceny vracajú na úroveň pred krízou. d) Vysoká zadlženosť domácností spolu s relatívne nízkou mierou kolateralizácie hypoték by mohli viesť k výrazným priamym a nepriamym negatívnym účinkom na makroekonomickú a finančnú stabilitu. Napríklad v prípade nepriaznivého hospodárskeho alebo finančného šoku – akým je nárast nezamestnanosti a/alebo zníženie rastu príjmov – môže byť pre tieto vysoko zadlžené domácnosti obzvlášť ťažké splácať dlhy a počet nesplácaných hypoték sa môže zvýšiť, čo môže viesť k priamym úverovým stratám bánk, najmä ak zároveň dochádza k zníženiu cien nehnuteľností na bývanie. Navyše, ak sa naplní nepriaznivý scenár hospodárskeho vývoja, môžu s ním súvisiace negatívne účinky na príjem domácností a blahobyt zvýrazniť pôvodný šok, čím znásobia priame a nepriame negatívne účinky pre finančnú stabilitu (napr. ak sú domácnosti v záujme splácania svojich hypotekárnych úverov nútené znížiť spotrebu). e) Holandský bankový systém je vo všeobecnosti dostatočne kapitálovo vybavený a holandské orgány vytvorili rad kapitálových vankúšov, ktoré sa postupne zavedú počas nasledujúcich rokov. Zo stresových testov tiež vyplýva, že holandské banky majú dostatočný kapitál, aby sa vyrovnali s prípadným nepriaznivým vývojom na trhu s nehnuteľnosťami na bývanie. Z týchto dôvodov sa bankový systém považuje za odolný voči priamym šokom v sektore nehnuteľností na bývanie. Treba tiež upozorniť na rastúci význam nebankového sektora pre poskytovanie úverov na nehnuteľnosti na bývanie. Približne polovicu všetkých nových úverov v súčasnosti poskytujú nebankové subjekty, ako napríklad poisťovne. Vybrané makroprudenciálne opatrenia prijaté pre úvery (ako napríklad zavedenie limitu pre pomer výšky úveru k hodnote) sa môžu tiež vzťahovať na úvery poskytnuté nebankovým sektorom. Existuje však iba obmedzené množstvo dostupných analýz o potenciálnych rizikách, ktoré môžu predstavovať nebankoví poskytovatelia hypotekárnych úverov pre finančnú stabilitu. f) Na zmiernenie uvedených zraniteľných miest existujú niektoré štrukturálne faktory, ktoré obmedzujú priame úverové riziko vyplývajúce z poskytovania hypotekárnych úverov, ako sú efektívne mechanizmy náhrady pre poskytovateľov úverov a prísne pravidlá týkajúce sa osobného bankrotu. g) ESRB zaznamenal opatrenia, ktoré boli uplatnené v Holandsku v súvislosti so sektorom nehnuteľností na bývanie. Tieto opatrenia zahŕňajú postupne sprísňované limity pre pomer dlhovej služby k príjmom a pomer výšky úveru k hodnote pre nové úvery, ako aj obmedzenie možnosti znížiť základ dane o úroky z hypoték. Hoci sú tieto opatrenia primerané k povahe zraniteľných miest sektora nehnuteľností na bývanie v Holandsku, nemusia byť dostatočné, keďže väčšina opatrení sa iba postupne zavádza a ich nastavenie nebude veľmi obmedzujúce ani po ich úplnom zavedení,